《正气阁诗》
清代·朱琦

十有三忠萃于越，燕台肇祀春二月。绰楔大书正气阁，敬恭桑梓事尤烈。

自从甲申遘阳九，义士累累甘死守。东西两浙霾碧血，异代精灵孰先后。

庙貌首列倪施周，蕺山寓山典型留。王余张严并迭起，磊磊名姓光九幽。

迩来妖氛炽海国，舟山血战谁最力。同时杨尉死亦惨，嗟尔微官不负职。

稽山镜水搜逸志，宗君此举有深意。莫辞得酒同酩酊，要使僝夫识忠义。

九衢马足多黄埃，高楼徙倚生远哀。酒阑挥手各归去，南望苍凉隔烟树。

作者简介：（?—1861）广西桂林人。字伯韩，一字濂甫。道光十五年进士。为御史时数上疏论时务，以抗直闻。家居办团练以抗太平军。后以道员总团练局，助守杭州，城破死。文宗桐城派，有《怡志堂诗文集》。